Infoboks

FC Midtjylland sendte onsdag Roma ud af Youth League efter 1-1 og en straffesparkskonkurrence. Midtjyderne er nu blandt de 16 sidste hold.

FC Midtjyllands danske U19-mestre havde onsdag besøg af Roma i UEFA Youth League, hvor der over denne ene kamp blev spillet om en plads i turneringens ottendedelsfinaler.

Midtjyderne stillede med blandt andre sin nye brasilianske stopper Patrick, men også folk som Oliver Olsen, Nicholas Madsen, Gustav Isaksen og Jibril Abubakar, der alle i højere eller mindre gad har snuset til førsteholdet.

Det begyndte særdeles skidt for midtjyderne, der allerede efter to minutter kom bagud, da Gustav Isaksen rettede et hårdt forsøg fra Salvatore Pezzella efter en hjørnesparkskombination af og snød Elias Olafsson i FCM-buret.

Godt et kvarter senere kom der dog balance i regnskabet, da Pezzella begik et straffespark på Isaksen, som FCM-topscorer Casper Tengstedt udnyttede - og samtidigt scorede sit sjette mål i fem kampe i turneringen på.

FCM var bedst frem mod pausen, og også i starten af anden halvleg var værterne mest nærgående med chancer til blandt andre Abubakar og Patrick samt flere andre lige-ved-og-næsten situationer.

Efterhånden kom Roma dog bedre med, og opgøret var på vippen i den sidste del af kampen, hvor Tengstedt ikke fik ram på kampens sidste store chance.

Med 1-1 på tavlen efter 90 minutter skulle opgøret afgøres i en straffesparks-konkurrence, og her blev der scoret sikkert på de første fem forsøg, inden Olafsson snuppede det tredje Roma-forsøg.

FCM scorede igen, og så afgjorde Olafsson flot kampen med sin anden redning.

De mulige modstandere i ottendedelsfinalerne er Barcelona, Liverpool, Ajax, Real Madrid, Manchester United, Chelsea, Tottenham, Atletico Madrid, Porto, Hoffenheim, Dinamo Zagreb, Hertha Berlin og Dynamo Kiev samt vinderne af opgørene Sigma Olomouc-Lyon og Montpellier-Benfica.